<classify> WAZIRI wa Mambo ya Nje na Ushirikiano wa Afrika Mashariki, Profesa Palamagamba Kabudi anatarajiwa kuondoka nchini leo kwenda Windhoek, Namibia kuhudhuria Mkutano wa Baraza la Mawaziri wa Jumuiya ya Maendeleo kusini mwa Afrika SADC kesho hadi Machi 17, mwaka huu.Mkutano huo unatarajiwa kuhudhuriwa na Mawaziri wa Mambo ya Nje, Viwanda, Biashara na Uwekezaji na Mawaziri wa Fedha pamoja na Makatibu Wakuu kutoka nchi wanachama wote wa SADC.Taarifa ya Wizara ya Mambo ya Nje na Ushirikiano wa Afrika Mashariki kwa vyombo vya habari Jijini Dar es Salaam jana, ilisema mkutano huo utatanguliwa na kikao cha makatibu wakuu uliofanyika tangu Machi 11 hadi leo ambapo Katibu Mkuu wa wizara hiyo, Dk Faraji Mnyepe ameshiriki.Aidha, mkutano huo utajadili taarifa ya utekelezaji wa mipango na mikakati ya SADC; Taarifa ya Kamati ya Fedha na Kamati ya Usimamizi wa Rasilimali Watu; Hatua zilizofikiwa katika mchakato wa Visiwa vya Comoro kujiunga na SADC na Mpango wa Kuanzisha Chuo cha Uhawilishwaji cha SADC.Mengine yatakayojadiliwa ni utekelezaji wa Mkakati wa Kanda wa Mawasiliano; Mabadiliko ya Kitaasisi Umoja wa Afrika; na Majadiliano ya Ubia Mpya Baina ya Nchi za Kundi la Afrika, Carribean na Pasifiki ACP na Umoja wa Ulaya EU mkataba wa sasa wa Cotonou utakapomalizika mwaka 2020.  <topic>: KITAIFA 